แบงก์กรุงเทพเด่นชัดเจนสินเชื่อโตดี
หุ้นธนาคารดูดี ฟันกำไรดอกเบี้ยขาขึ้น สินเชื่อ ก.พ.โตต่อ ธนาคารกรุงเทพเด่นสุด
18 ส.ค. 2554

หุ้นธนาคารดูดี ฟันกำไรดอกเบี้ยขาขึ้น สินเชื่อ ก.พ.โตต่อ ธนาคารกรุงเทพเด่นสุด 
นักลงทุนหันมาสนใจซื้อขายหุ้นธนาคารพาณิชย์มากขึ้น โดยเฉพาะหุ้นธนาคารกรุงเทพ (BBL) และธนาคารกรุงไทย (KTB) ภายหลังเปิดตัวเลขสินเชื่อเดือน ก.พ.ที่ผ่านมาเติบโตต่อเนื่อง 
นักวิเคราะห์บริษัทหลักทรัพย์ (บล.) ฟินันเซีย ไซรัส กล่าวว่า สินเชื่อของระบบธนาคารพาณิชย์เดือน ก.พ. ขยายตัว 0.91% จากเดือน ม.ค. แม้จะโตน้อยกว่าเดือน ม.ค. เทียบกับเดือน ธ.ค. 2553 ที่ขยายตัวที่ 1.27% แต่สินเชื่อรวมเพิ่มขึ้นแล้ว 2.19% ถือเป็นการเริ่มต้นที่ดีที่สุดในรอบหลายปี
ทั้งนี้ ธนาคารกรุงเทพมีสินเชื่อเพิ่มขึ้นสูงสุด 3% จากเดือน ม.ค. และ 3.7% จากช่วงเดียวกันปีก่อน ส่วนธนาคารกสิกรไทย (KBANK) มีสินเชื่อเติบโตน้อยสุด 0.18% จากเดือน ม.ค. แต่รวม 2 เดือนแรกยังโต 0.84% เทียบกับช่วงเดียวกันปีก่อน
“ฟินันเซีย ไซรัส ยังให้น้ำหนักกลุ่มธนาคารมากกว่าตลาด และแนะนำซื้อเก็งกำไรผลประกอบการ KBANK, KTB เพราะคาดว่ากำไรจะเพิ่มขึ้น”
นักวิเคราะห์ บล.กิมเอ็ง (ประเทศไทย) แนะสะสมหุ้น BBL ให้ราคาเหมาะสม 215 บาท หลังคาดว่าสินเชื่อทั้งปีนี้จะโต 11.6% สูงสุดในระบบจากการขยายตัวสินเชื่อขนาดใหญ่เป็นหลัก และอัตราดอกเบี้ยที่เป็นขาขึ้น คาดว่าทั้งปีนี้จะมีกำไรสุทธิ 30,187 ล้านบาท ขยายตัว 22.7% เทียบกับค่าเฉลี่ยของกลุ่มธนาคารคาดว่าจะขยายตัว 19%
ด้านบริษัท แลนด์ แอนด์ เฮ้าส์ (LH) ประกาศจ่ายเงินปันผลหุ้นละ 0.18 บาท ให้ผู้ถือหุ้นที่มีชื่อในทะเบียนวันที่ 6 พ.ค.นี้